Burjassot celebra l’1 de Maig amb degustació d’embotit per a tot el municipi
2025-07-24

Dimecres que ve 1 de Maig Burjassot celebrarà aquest dia tan marcat en el calendari amb una degustació d’embotit per a tot el municipi. La Plaça de l’Ajuntament serà el punt de trobada per a les veïnes i els veïns a partir de les 20.30 hores quan, comptant amb el patrocini de la regidoria de Festes, dirigida per Manuel Pérez Menero, i amb la col·laboració de les entitats festives i associatives del municipi, comence a sonar la música i el repartiment d’entrepans

Cada entitat col·laboradora tindrà un lloc assignat en la Plaça i, una vegada cuinat l’embotit, començaran el repartiment d’entrepans a totes les persones que es passen per aquesta. Entrepà que anirà acompanyat de beguda, gentilesa també dels organitzadors de l’activitat.

Com és habitual, en l’organització i desenvolupament d’aquesta festa col·laboren nombroses entitats festives de Burjassot. Enguany ho faran l’Agrupació de Falles, la Clavaria de Sant Roc 2019, la Clavaria de la Mare de Déu de la Cabeça, la Clavaria del Encontre, les comissions festives de Capità Uribarry, 613 Vivendes i Santa Gemma, l’AV Mestre Lope i l’Associació Cultural Andalusa Al-Andalus 25 Burjassot.